Astăzi,14 mai, cel mai în vârstă prahovean, Savu Stroe, a împlinit 105 ani. El a fost sărbătorit acasă, alături de fiică, cele patru nepoate și trei strănepoate. Secretul longevității? Simțul umorului și o viață cumpătată, povestește prahoveanul, extrem de lucid, coerent și tonic, dat fiind faptul că a depășit deja un secol de viață.
Savu Stroe locuiește în comuna Târgșoru Vechi alături de frumoasa sa familie. O viață a fost șofer pe ambulanță, asta pentru că dintotdeauna a știut că misiunea sa pe pământ este aceea de a ajuta oamenii.
Nea Gică, așa cum îl știu apropiații, este și azi, la 105 ani, un om activ.
„Face zilnic mișcare, este perfect lucid și mereu încântat de compania celor dragi. Familia, la rândul ei, îi savurează povestirile relatate cu mare acuratețe și cu haz”, ne-a povestit una dintre nepoatele celui mai vârstnic prahovean.